திருமலைத் திரையங்க வாசம், அதைவிட்டால் தனது துறு துறு குழுவுடன் ‘மிஸ் மைதிலி’ நாடகத்தை நடத்துவது என வலம்வந்துகொண்டிருந்த கோபுவைத் தேடி இரண்டாம் முறையாகச் சென்னையிலிருந்து வந்த ஸ்ரீதர், தனது ‘ரத்தபாசம்’ நாடகம் திரைப்படமாகத் தயாராக உள்ளதாகவும், தானே அதற்குத் திரைக்கதை வசனம் எழுதப் போவதாகவும் கூறினார். ஸ்ரீதர் கொண்டுவந்த இந்தத் தகவலைக்கேட்டு கோபுவுக்குத் தலைகொள்ளாத மகிழ்ச்சி. ‘மிஸ் மைதிலி’ நாடகத்தை ஸ்ரீதருக்கு போட்டுக் காண்பித்தார், கோபு. அதில் இருந்த நகைச்சுவை விருந்தைக் கண்டு வியந்த ஸ்ரீதர். “ பேஷ்டா… பிரமாதம்.. நான் ஸ்டாப் லாபிங்” என்று பாராட்டிவிட்டுச் சென்றார்.